**Likumprojekta "Grozījums Latvijas Administratīvo pārkāpumu kodeksā" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts "Grozījums Latvijas Administratīvo pārkāpumu kodeksā" izstrādāts, lai izpildītu likuma "Par Valsts ieņēmumu dienestu" (likuma "Grozījumi likumā "Par Valsts ieņēmumu dienestu"" 2016. gada 2. jūnija redakcijā) pārejas noteikumu 35. punkta 2. apakšpunktā noteikto uzdevumu Ministru kabinetam līdz 2016. gada 1. oktobrim izvērtēt iespēju plašāk piemērot administratīvo papildsodu – liegumu ieņemt valsts amatpersonas amatus – par pārkāpumiem korupcijas novēršanas jomā un, ja nepieciešams, iesniegt Saeimā atbilstošus grozījumus Latvijas Administratīvo pārkāpumu kodeksa divpadsmitajā "c" nodaļā "Administratīvie pārkāpumi korupcijas novēršanas jomā", attiecīgi nodrošinot Ministru kabinetam dotā uzdevuma (Nr. 2016-UZD-1738) izpildi |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Valsts civildienesta likuma 1. pantā un Valsts pārvaldes iekārtas likuma 10. pantā ietvertajiem civildienesta un valsts pārvaldes principiem tiesību akta mērķis ir veicināt valsts civildienesta ierēdņu darba efektivitāti, nodrošinot tiem uzticēto uzdevumu izpildi un korupcijas risku mazināšanos, un vairot sabiedrības uzticēšanos valsts civildienestam, kā arī nodrošināt, ka valsts pārvaldē strādā tikai tādas personas, kam patiesi rūp tiesiska, stabila, efektīva un atklāta valsts pārvaldes darbība.Pašreizējā situācijā tiesiskās atbildības regulējums par valsts amatpersonu pārkāpumiem saistībā ar valsts amatpersonas deklarācijas neiesniegšanu nav adekvāts to mērķu sasniegšanai, kas norādīti Valsts civildienesta likuma 1. pantā. Proti, kriminālatbildība saskaņā ar Krimināllikuma 219. panta otrās daļas (izvairīšanās no deklarācijas iesniegšanas) nosacījumiem iestātos tikai par nepatiesu ziņu norādīšanu likumā noteiktajā ienākumu, īpašuma, darījumu vai cita mantiska rakstura deklarācijā, ja nepatiesās ziņas norādītas par mantu vai citiem ienākumiem lielā apmērā, t. i., no 19000 *euro*. Likuma "Par Krimināllikuma spēkā stāšanās un piemērošanas kārtību" 20. pantā noteikts, ka kriminālatbildība par noziedzīgu nodarījumu, kas izdarīts lielā apmērā, iestājas tikai tad, ja nozieguma priekšmeta kopējā vērtība nodarījuma izdarīšanas brīdī nav bijusi mazāka par 50 tai laikā Latvijas Republikā noteikto minimālo mēnešalgu kopsummu. Vienlaikus Latvijas Administratīvo pārkāpumu kodeksa 166.27 pantā noteikts, ka par valsts amatpersonas deklarācijas neiesniegšanu noteiktajā termiņā, deklarācijas aizpildīšanas un iesniegšanas kārtības neievērošanu vai par nepatiesu ziņu norādīšanu deklarācijā uzliek naudas sodu līdz trīssimt piecdesmit *euro.* Tādējādi rodas situācija, ka valsts amatpersona, rīkojoties pretēji Valsts pārvaldes iekārtas likuma 10. panta ceturtajā daļā noteiktajam, ka amatpersonai, īstenojot valsts pārvaldes funkcijas, nav savu interešu, kā arī citiem principiem, var turpināt pildīt valsts amatpersonas pienākumus. Ņemot vērā minēto un citus argumentus, 2016. gada 21. jūnijā Saeima pieņēma tiesību akta projektu "Grozījumi likumā "Par Valsts ieņēmumu dienestu"" (Latvijas Vēstnesis, 2016, 119. (5691.) nr.), papildinot tiesību akta 17. panta pirmo daļu ar 12. punktu, kas nosaka, ka par Valsts ieņēmumu dienesta ierēdni var būt persona, attiecībā uz kuru nav saglabājušās tāda administratīvā soda darbības sekas, kas liedz ieņemt valsts amatpersonas amatu. Minētā tiesību akta pārejas noteikumi papildināti ar 35. punktu, kas nosaka, ka Ministru kabinets līdz 2016. gada 1. oktobrim iesniedz Saeimā grozījumus Valsts civildienesta likumā, kas paredz nosacījumu, ka uz ierēdņa amatu var pretendēt persona, kurai nav saglabājušās tāda administratīvā soda darbības sekas, kas liedz ieņemt valsts amatpersonas amatu. 2016. gada 29. jūlijā Saeimā iesniegts tiesību akta projekts "Grozījums Valsts civildienesta likumā", kas paredz papildināt Valsts civildienesta likuma 7. panta pirmo daļu ar 12. punktu, nosakot, ka uz ierēdņa amatu var pretendēt persona, kurai nav saglabājušās tāda administratīvā soda darbības sekas, kas liedz ieņemt valsts amatpersonas amatu. Saskaņā ar Saeimā 2016. gada 21. jūnijā pieņemto likumu "Grozījumi likumā "Par Valsts ieņēmumu dienestu"" likuma "Par Valsts ieņēmumu dienestu" 17. panta otro daļu (nosaka Valsts ieņēmumu dienesta darbiniekiem izvirzāmās prasības), kas tika papildināta ar 10. punktu (nosaka, ka attiecībā uz personu nav saglabājušās tāda administratīvā soda darbības sekas, kas liedz ieņemt valsts amatpersonas amatu, un minētais pants papildināts ar trešo daļu, un ka šā panta otrās daļas 10. punktu piemēro arī gadījumos, ja darbinieka amatā darba pienākumi veicami valsts amatpersonas statusā), attiecina ne vien uz valsts civildienesta ierēdņiem, bet arī uz tām personām, kas ir darba tiesiskajās attiecībās, bet pienākumus veic valsts amatpersonas statusā, kā arī uz visām tām personām, kas saskaņā ar likuma "Par interešu konflikta novēršanu valsts amatpersonu darbībā" 4. pantu ir noteiktas kā valsts amatpersonas, bet kuras nav civildienesta ierēdņi, jo valsts amatpersonas deklarāciju iesniegšanas pienākums attiecas uz visām likuma "Par interešu konflikta novēršanu valsts amatpersonu darbībā" 4. pantā noteiktajām valsts amatpersonām.Likumprojekts paredz Latvijas Administratīvo pārkāpumu kodeksa 166.27 panta pirmās daļas dispozīciju atstāt nemainīgu, neierobežojot to ziņu loku, par kuru persona saucama pie administratīvās atbildības. Ievērojot panta pirmajā un otrajā daļā ietverto administratīvo pārkāpumu sastāvu atšķirības, naudas sods par panta pirmajā daļā minēto pārkāpumu noteikts 150 *euro* apmērā.Papildus Valsts ieņēmumu dienests sniedzis informāciju, ka administratīvo pārkāpumu lietās par Latvijas Administratīvo pārkāpumu kodeksa 166.27 pantā noteikto līdz šim pārsvarā tiek piemērots naudas sods līdz 50 *euro*. Retos gadījumos tiek piemērots naudas sods no 100 līdz 350 *euro* (2014. g. – 10, 2015. g. – 4, 2016. g. – 3 personām).Pants papildināts ar otro daļu, kas paredz administratīvo atbildību par nepatiesu ziņu norādīšanu valsts amatpersonas deklarācijā par valsts amatpersonas mantu, darījumiem, finanšu instrumentiem, parādsaistībām, aizdevumiem, skaidrās un bezskaidrās naudas uzkrājumiem vai citiem ienākumiem, kas pārsniedz 20 minimālās mēnešalgas, vai par valsts amatpersonas deklarācijas neiesniegšanu pēc tās valsts institūcijas brīdinājuma, kura ir tiesīga pieprasīt šādas deklarācijas iesniegšanu. Panta otrajā daļā noteiktais piemērojamā naudas soda maksimālais apmērs ir vienāds ar pašlaik spēkā esošās 166.27 pantā noteiktās sankcijas apmēru, taču papildināts ar iespēju piemērot papildsodu – atņemt tiesības ieņemt valsts amatpersonas amatu vai bez tā. Panta otrajā daļā minētie pārkāpumi nav savienojami ar Valsts pārvaldes iekārtas likuma 10. panta ceturtajā daļā paredzēto amatpersonas pienākumu realizēt valsts pārvaldes funkcijas tikai sabiedrības interesēs. Paredzot iespēju piemērot šādu papildsodu, valsts pārvaldes intereses tiktu pienācīgi aizsargātas.Likumprojekts ir izstrādāts, lai Administratīvo pārkāpumu kodeksā noteiktu iespēju plašāk piemērot administratīvo papildsodu – liegumu ieņemt valsts amatpersonas amatus – par pārkāpumiem korupcijas novēršanas jomā:* valsts civildienesta ierēdņiem;
* personām, kuras ir darba tiesiskajās attiecībās, bet pienākumus veic valsts amatpersonas statusā;
* personām, kuras saskaņā ar likuma "Par interešu konflikta novēršanu valsts amatpersonu darbībā" 4. panta prasībām ir valsts amatpersonas, bet kuras nav civildienesta ierēdņi
 |
| 3. | Projekta izstrādē iesaistītās institūcijas | 1. Valsts kanceleja, Finanšu ministrija un Tieslietu ministrija.

Tieslietu ministrijas Latvijas Administratīvo pārkāpumu kodeksa pastāvīgā darba grupa izskatīja likumprojektu 2016. gada 8. septembra sēdē (prot. Nr. 33-6.1/43) un atbalstīja tā tālāku virzību |
| 4. | Cita informācija | Nav  |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. |  Nepieciešamie saistītie tiesību aktu projekti | Nav |
| 2. | Atbildīgā institūcija  | Nav |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts tiešās pārvaldes institūcijas, tai skaitā Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru | Projekts šo jomu neskar |
| 3. | Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pasākumi ir īstenojami esošo valsts budžeta līdzekļu ietvaros, un iestādēm nav tiesību pieprasīt papildu finansējumu no valsts budžeta |
| 4. | Cita informācija | Nav |

Ministru prezidents Māris Kučinskis

Vizē:

Valsts kancelejas direktora pienākumu izpildītāja,

direktora vietniece juridiskajos jautājumos,

Juridiskā departamenta vadītāja\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Inese Gailīte

1194

Sīle 67082948

Dita.Erna.Sile@mk.gov.lv